Quri ndaan huling

Quri ndaan huling（狗的過去） 
Niqan 1 jiyax, malax nami ptasan ni mksa bilaq elug, mmowsa nami 
sapah ka swayi mu kuyuh Sakay siida, pklug nami qmita 1 wawa huling saw
sgealu bi qtaan. Kiya ni empdalih 1 tuki ka tnegaan nami ni ida ungat seejiq
ka miyah miing.  Kiya do babaw nami mnhdu pprngaw  ka yami  do dsan 
nami sapah ni tbgun nami.
Dhuq nami sapah siida do qmita mnan ka bubu nami ni smiling mnan, 
“ Yusang, Sakay, nnima ka wawa huling nii hug? ” Smiyuk ku rmngaw ka 
yaku, “Bubu, malax nami ptasan siida ka yami o mita nami ka huling nii ni 
sgealu  bi qtaan. Kiya ni dalih 1 tuki ka tnegaan nami  o ungat seejiq  ka 
miyah miing hyaan. Kiya ni pprngaw nami ka Sakay da o kika dsan nami 
sapah ni tbgun nami nanak.” Embahang saw ni kari ka bubu nami da o wana 
mhulis ni ini rngaw ana manu kari. Babaw siida do dsan nami trima ni 
pqdalan nami nhapuy ka wawa huling nii da.
Gbiyan do tluung nami ngangut sapah ni mseupu nami qmita karat ka 
yaku ni wawa huling mu. Kiya ni asi lu sriyu hi ka baki mu Tadaw ni tluung 
rmngaw, “ Tayal suyang bi ka lnglungan namu ni niqan balay gnealu, pdhuq 
namu tmqowli  1  wawa huling.  Kiya ni Yusang, pdai ptngahan ka  wawa 
huling nii han, kika mha niqan pnegluban namu da. ” Kiya do lmnglung ku
ni asi mu ptngahan “Talug ”. Wawa huling “Talug ” nii o mqalux ni mkla bi 
hmrapas. Babaw do smnru uuda quri huling seuxal ka baki mu Tadaw.
“Huling o mkla  bi  rmngaw kari seejiq  seuxal ni paru bi lupung ita 
seejiq uri.  

Qulung musa tmsamat ka tmpusu sapah da o ida smnegul ka 
huling ni paru bi enjyagan niya. Dhuq sapah do pprgun dha qmita ni spuan
dha mkan nhapuy ni mimah ni mtaqi, aji uri o seupu hmrapas quri lqlaqi uri. 
Kika ksun paru balay lupung seejiqun ka huling sbiyaw. ” “Kiya ni hmuya 
ini kla rmngaw kari  ka huling sayang da hug?  ” msa ku smiling baki mu 
Tadaw. Mita huling mu Talug ka  baki mu  Tadaw  do  smiyuk rmngaw, 
“ Niqan 1 jiyax, babaw mnhdu mkan nhapuy  gbiyan siida, yaa mqsuqi 
nmahan na sinaw ka huling do nii tluung ngangut. Kiya ni pklug balay mha 
trima ka kuyuh tmpusu sapah nii. Yaa hmuya ka huling nii ni tgliing bling 
rhngun ni gmguy  mita. Ini qbsiyaq, hlayan kuyuh tmpusu sapah nii  da  o 
mangal pucing ni  asi na  slapi ka hma huling nii. Paah siida do ini kla 
rmngaw kari ka huling nii da ni bitaq sayang. ”

Mnhdu ku  embahang saw nii ka ndaan huling sbiyaw do saw 
snkrwahun. Ana saw kiya o ida mu tduwaun bi tmquli ka Talug mu nii. Yasa 
dhiya o jima wada mapa ruciq dha nanak ni bitaq ini tduwa rmngaw ana 1 
kari seejiq.

Snakun:Truku